NORAKSTS

|  |  |
| --- | --- |
| 21.03.2024. | Nr.4/16 |

**ATTEIKUMS** **IZMANTOT PIRMTIESĪBU paturēt PAR BEZMANTINIEKA MANTU ATZĪTo nekustamo īpašumu lielajā ielā 7-30, Jelgavā**

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Saņemts Zemgales apgabaltiesas iecirkņa Nr.108 zvērinātas tiesu izpildītājas S.Upītes 2024. gada 5. februāra lūgums dot atļauju atsavināt nekustamo īpašumu Lielajā ielā 7-30, Jelgavā, jo nekustamā īpašuma īpašnieks ir miris un zvērinātas tiesu izpildītājas lietvedībā atrodas akts par mantojuma lietas izbeigšanu un mirušā mantas atzīšanu par bezmantinieka mantu.

Nekustamais īpašums ar kadastra numuru 09009025645 Lielajā ielā 7-30, Jelgavā (turpmāk - Nekustamais īpašums), kas sastāv no dzīvokļa Nr. 30 (telpu grupas kadastra apzīmējums [09000060051001026](https://www.kadastrs.lv/premisegroups/2200050660?options%5Bdeep_expand%5D=false&options%5Binline%5D=true&options%5Bnew_tab%5D=false&options%5Borigin%5D=property&options%5Bshow_cad_value%5D=true), kopējā platība 64,8 m2, divas istabas, centralizētā siltumapgāde) un tam piekrītošajām kopīpašuma 648/27890 domājamām daļām no  būves (kadastra apzīmējums 09000060051001) un zemes (kadastra apzīmējums 09000060051), ir ierakstīts Zemgales rajona tiesas Jelgavas pilsētas zemesgrāmatas nodalījumā Nr. 1246-30.

Sertificēts nekustamā īpašuma vērtētājs SIA “Interbaltija”, reģistrācijas Nr. 40003518352, ir noteicis Nekustamā īpašuma tirgus vērtību 57700,00 *euro* (piecdesmit septiņi tūkstoši septiņi simti *euro*, 00 centi) apmērā.

Pašvaldību likuma 73.panta piektā daļa nosaka, ka pašvaldībai piekrīt dzīvojamā māja, dzīvokļa īpašums vai to domājamās daļas atbilstoši [Civillikuma](https://likumi.lv/ta/id/225418-civillikums) [416. pantā](https://likumi.lv/ta/id/225418-civillikums#p416) noteiktajam kā bezmantinieka manta vai atbilstoši [Civillikuma](https://likumi.lv/ta/id/225418-civillikums) [930. pantā](https://likumi.lv/ta/id/225418-civillikums#p930) noteiktajam kā bezīpašnieka lieta.

Ņemot vērā Tieslietu ministrijas 2023. gada 5. oktobra vēstulē Nr. 1-22.2/2965 sniegto

skaidrojumu, saskaņā ar kuru līdz brīdim, kad Publiskas personas mantas atsavināšanas likumā (turpmāk – Atsavināšanas likums) tiks veikti nepieciešamie grozījumi, zvērināta tiesu izpildītāja rīcībai ar pašvaldībai piekrītošu bezmantinieku mantu ir saņemama pašvaldības lēmējinstitūcijas atļauja, Jelgavas valstspilsētas pašvaldības domei ir jāpieņem lēmums par to, vai pašvaldība sniedz atļauju turpināt nekustamā īpašuma atsavināšanas procesu kreditoru pretenziju apmierināšanai vai arī pašvaldība Atsavināšanas likuma 5. panta devītajā un desmitajā daļā, kā ar Ministru kabineta 2013. gada 2. jūlija noteikumu Nr. 364 “Noteikumi par zvērināta tiesu izpildītāja rīcību ar bezmantinieku mantu” 10. un 11.2. punktā noteiktajā kārtībā izmantos pirmtiesību, lai paturētu sev nekustamo īpašumu pašvaldības funkciju īstenošanai.

Izvērtējot minēto, secināms, ka ir neracionāli iegādāties Nekustamo īpašumu par sertificēta nekustamā īpašuma vērtētāja noteikto tirgus vērtību. Līdz ar to lietderīgāk ir dot atļauju zvērinātam tiesu izpildītājam turpināt Nekustamā īpašuma atsavināšanas procesu kreditoru pretenziju apmierināšanai.

Saskaņā ar Pašvaldību likuma 10. panta pirmās daļas 16. punktu, 73. panta piekto daļu, ievērojot Atsavināšanas likuma 5. panta nosacījumus,

**JELGAVAS VALSTSPILSĒTAS pašvaldības DOME NOLEMJ:**

Atteikties izmantot pirmtiesību paturēt nekustamo īpašumu ar kadastra numuru 09009025645 Lielajā ielā 7-30, Jelgavā.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2024. gada 21. martā